PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/FH/3/1/010	Bratislava 13. 2. 2008 

	Protimonopolný úrad Slovenskej republiky, odbor koncentrácií v správnom konaní číslo 0094/OK/2007 začatom dňa 21. 12. 2007 na základe oznámenia koncentrácie podnikateľom AGROFERT HOLDING, a. s. so sídlom Pyšelská 2327/2, 149 00 Praha 4, Česká republika, IČO: 26 185 610, zastúpeným JUDr. Vojtechom Agnerom, advokátom spoločnosti agner & partners, s.r.o. so sídlom Špitálska 10, 811 09 Bratislava, vo veci koncentrácie podnikateľov AGROFERT HOLDING, a. s. so sídlom Pyšelská 2327/2, 149 00 Praha 4, Česká republika, IČO: 26 185 610, BELAR a. s. so sídlom Nová Osada 22, 929 31 Dunajská Streda, IČO: 31 411 797 a Šarišské pekárne a cukrárne, akciová spoločnosť so sídlom so sídlom Budovateľská 61, 081 59 Prešov, IČO: 30 414 245

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní nepriamej výlučnej kontroly podnikateľa AGROFERT HOLDING, a. s. so sídlom Pyšelská 2327/2, 149 00 Praha 4, Česká republika, IČO: 26 185 610, prostredníctvom spoločnosti AGROFERT Slovakia a. s., nad podnikom podnikateľa BELAR a. s. so sídlom Nová Osada 22, 929 31 Dunajská Streda, IČO: 31 411 797 na základe Zmluvy o kúpe akcií uzatvorenej medzi DELFIN TRADE, s.r.o., ako predávajúcim, a AGROFERT Slovakia  a. s., ako kupujúcim, dňa 28. novembra 2007 a nepriamej výlučnej kontroly AGROFERT HOLDING, a. s. so sídlom Pyšelská 2327/2, 149 00 Praha 4, Česká republika, IČO: 26 185 610, prostredníctvom spoločnosti PENAM SLOVAKIA, a. s. nad podnikom podnikateľa Šarišské pekárne a cukrárne, akciová spoločnosť so sídlom so sídlom Budovateľská 61, 081 59 Prešov, IČO: 30 414 245  na základe Zmluvy o kúpe akcií uzatvorenej medzi DELFIN TRADE, s.r.o., ako predávajúcim a PENAM SLOVAKIA, a. s., ako kupujúcim, dňa 28. novembra 2007.  

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 21. 12. 2007 doručené listom zaevidovaným pod číslom 4636/2007 oznámenie koncentrácie, v ktorom podnikateľ AGROFERT HOLDING, a. s. so sídlom Pyšelská 2327/2, 149 00 Praha 4, Česká republika, IČO: 26 185 610 (ďalej len „AGROFERT HOLDING, a. s.“), zastúpený JUDr. Vojtechom Agnerom, advokátom spoločnosti agner & partners, s.r.o. so sídlom Špitálska 10, 811 09 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa AGROFERT HOLDING, a. s. nad podnikom podnikateľa BELAR a. s. so sídlom Nová Osada 22, 929 31 Dunajská Streda, IČO: 31 411 797 (ďalej len „BELAR a. s.“) na základe Zmluvy o kúpe akcií uzatvorenej medzi DELFIN TRADE, s.r.o., ako predávajúcim, a AGROFERT Slovakia  a. s., ako kupujúcim, dňa 28. novembra 2007 (ďalej len „Zmluva č. 1“).

V bode č. 3.1 oznámenia koncentrácie sa ďalej uvádza: „Dňa 28. 11. 2007 bola v Bratislave zároveň  podpísaná Zmluva o kúpe akcií vydaných spoločnosťou Šarišské pekárne a cukrárne, akciová spoločnosť so sídlom Budovateľská 61, 081 59 Prešov, IČO: 30 414 245 (ďalej len „Šarišské pekárne a cukrárne, akciová spoločnosť“) medzi predávajúcim spoločnosťou DELFIN TRADE, s.r.o., a kupujúcim spoločnosťou PENAM SLOVAKIA, a. s.“ (ďalej len „Zmluva č. 2“). 

V bode č. 3.6 oznámenia koncentrácie sa uvádza: „Spoločnosť AGROFERT HOLDING, a. s. získa účinnosťou prevodu akcií výlučnú nepriamu kontrolu nad podnikom podnikateľa Šarišské pekárne a cukrárne, akciová spoločnosť, podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a to prostredníctvom spoločností PENAM, a. s. a PENAM SLOVAKIA, a. s.“

V bode č. 3.10 oznámenia koncentrácie sa ďalej uvádza: „Vzhľadom na skutočnosť, že obraty spoločnosti Šarišské pekárne a cukrárne, akciová spoločnosť nedosahujú za rok 2006 v Slovenskej republike 360 000 000 Sk, koncentrácia nepodlieha kontrole Protimonopolného úradu Slovenskej republiky“.

Na základe právnej analýzy predložených podkladov úrad napriek skutočnosti uvedenej v bode č. 3.10 oznámenia koncentrácie dospel k záveru, že Zmluva č. 1 a Zmluva č. 2 budú posudzované ako jeden celok, t. j. komplexne ako jedna koncentrácia, teda ako koncentrácia podnikateľov AGROFERT HOLDING, a. s., BELAR a. s. a Šarišské pekárne a cukrárne, akciová spoločnosť. Úrad pritom  vychádzal predovšetkým zo skutočnosti, že Zmluva č. 2 je prílohou (Príloha K) Zmluvy č. 1 a obidve tieto zmluvy sú vzájomne podmienené (bod č. 2.4 Zmluvy č. 1 a Zmluvy č. 2).
Uvedená skutočnosť bola oznamovateľovi koncentrácie prostredníctvom právneho zástupcu oznámená listom úradu č. 64/PMÚ SR/2008 zo dňa 9. 1. 2008.

	Na základe predmetného oznámenia začalo dňa 21.12. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov AGROFERT HOLDING, a. s., BELAR a. s. a Šarišské pekárne a cukrárne, akciová spoločnosť, o čom úrad  prostredníctvom právneho zástupcu informoval oznamovateľa koncentrácie vyššie uvedeným listom zo dňa 9. 1. 2008.

Nakoľko oznámenie koncentrácie neobsahovalo všetky náležitosti, predovšetkým vo vzťahu k účastníkovi koncentrácie Šarišské pekárne a cukrárne, akciová spoločnosť, podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne listom zo dňa 9. 1. 2008 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu postupne doručené listami zaevidovanými na úrade pod č. 294/2008  dňa  25. 1. 2008, 326/2008 dňa 29. 1. 2008 a 386/2008 dňa 1. 2. 2008, na základe čoho podľa § 11 zákona začala dňa 4. 2. 2007 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka správneho konania oznámená listom č. 423/PMÚ SR/2008 zo dňa 5. 2. 2008.
Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 2. 1. 2008.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

■ Spoločnosť AGROFERT HOLDING, a. s. je právnickou osobou, ktorá vznikla zápisom do obchodného registra dňa 1. 7. 2000 ako spoločnosť s obchodným názvom AGFTRADING, a. s. Spoločnosť je právnym nástupcom obchodnej spoločnosti AGFTRADING, spol. s r.o. právne nástupníctvo vzniklo premenou obchodnej spoločnosti AGFTRADING, spol. s r.o., v súlade s ustanovením § 69 násl. Zákona č. 513/1991 Sb., obchodného zákonníka v platnom znení na základe schváleného projektu premeny tejto spoločnosti na formu akciovej spoločnosti. Na základe uznesenia Mestského súdu v Prahe došlo s účinkami zmeny zápisu dňa 1. 8. 2004 k zlúčeniu spoločnosti AGROFERT HOLDING, a. s. a spoločnosti AGFTRADING, a. s. s tým, že nástupnickou spoločnosťou je AGFTRADING, a. s. Spoločnosť AGFTRADING, a. s. zároveň zmenila obchodné meno na AGROFERT HOLDING, a. s.
	Spoločnosť je zapísaná v obchodnom registri vedenom Mestským súdom v Prahe, oddiel B, vložka 6626.
	AGROFERT HOLDING, a. s. je obchodnou spoločnosťou bez vlastného výrobného programu, ktorá formou majetkových účastí združuje ďalšie obchodné a výrobné spoločnosti na území Českej republiky aj v zahraničí. Skupina AGROFERT svoju činnosť zameriava do troch základných oblastí: (i) činnosť súvisiaca s poľnohospodárstvom, (ii) činnosť súvisiaca s potravinárstvom a (iii) činnosť súvisiaca s priemyselnou výrobou chemických látok na báze anorganickej a organickej chémie.
 	V oblasti poľnohospodárskeho sektora, v rámci holdingu pôsobia predovšetkým spoločnosti typu „ZZN“ (v Českej republike) resp. „Poľnonákup“ (v Slovenskej republike), teda podniky poľnohospodárskeho zásobovania a nákupu, alebo typu „ACHP“, t. j. agrochemické podniky, ktoré sa zaoberajú obchodovaním s potrebami pre poľnohospodársku výrobu (priemyselné hnojivá, chemické ochranné látky, moridlá, osivá) a poskytovaním služieb pre poľnohospodárov (napr. žatevné služby, požatevný výkup plodín a ich ošetrenie). Väčšina spoločností typu „ZZN“  taktiež vyrába kŕmne zmesi pre zvieratá a v menšej miere sa zaoberajú výkrmom hydiny (kurčatá prípadne morky) alebo chovom prasiat. Obchod v rámci poľnohospodárskej vetvy holdingu je realizovaný hlavne  v oblasti poľnohospodárskych komodít, a to predovšetkým obilie, olejniny a v obmedzenej miere strukoviny a ostatné rastlinné produkty. Okrem toho obchoduje s komponentmi do kŕmnych zmesí (sójové, repkové a slnečnicové šroty, rybie múčky a pod.). Podniky „ACHP“ sa zaoberajú predovšetkým obchodom s hnojivami a prípravkami na ochranu rastlín. 
	V rámci majetkovej štruktúry skupiny AGROFERT ďalej pôsobia potravinárske spoločnosti Maso Polná, a. s. a Kostelecké uzeniny, a. s. v Českej republike a HYZA a. s. v Slovenskej republike, ktoré sa zaoberajú spracovaním bravčového, hovädzieho mäsa a hydiny. Zdroj suroviny pre tieto spracovateľské podniky predstavuje nákup jatočného hovädzieho dobytka, prasiat a jatočnej hydiny resp. vlastné chovy, ktoré v Slovenskej republike zabezpečujú spoločnosti JAVOR 503, a. s. a Farma THP, a. s. (chov jatočnej hydiny). Od polovice roku 2004 pôsobí skupina AGROFERT takisto v mlynsko-pekárenskom priemysle prostredníctvom svojej majetkovej účasti v PENAM a. s.
	
	Na území Slovenskej republiky spoločnosť AGROFERT HOLDING, a. s. podniká prostredníctvom spoločností:

   ▫ Duslo, a. s. so sídlom v Šali, ktorej je jediným akcionárom. Spoločnosť Duslo, a. s. je jedným z podnikov chemickej výroby patriacich do skupiny AGROFERT. Počas svojej histórie sa spoločnosť vyprofilovala na výrobcu hnojív európskeho významu a globálneho dodávateľa gumárenských chemikálií. Okrem toho spoločnosť Duslo, a. s. vyrába pesticídy, priemyselné trhaviny, polypropylénové vlákna a koncentráty pre vláknarské a plastikárske aplikácie.

   ▫ AGROFERT Slovakia a. s. so sídlom v Bratislave, ktorá je 100 % dcérskou spoločnosťou spoločnosti Duslo, a. s. Spoločnosť AGROFERT Slovakia a. s. kontroluje na Slovensku nasledujúce agrochemické podniky, ktorých predmet činnosti je uvedený vyššie:
-	AGROCENTRA, akciová spoločnosť Michalovce,
-	SOYA Agrocenter, a. s.,
-	Polnochem, akciová spoločnosť, 
-	Agropodnik a. s. Trnava,
-	ACHP Levice a. s.,
-	Poľnonákup Novohrad, a. s.,
-	AGROPODNIK Nitra, a. s.,
-	AGRARIA a. s.,
-	Agropodnik Sládkovičovo, a. s.,
-	PREFERT-OSIVÁ s.r.o.,
-	TECHAGRA s.r.o.,
-	Agrochemický podnik Trenčín, a. s.,
-	Agrochemický podnik, s.r.o. Veľký Krtíš a
-	POVAŽAN, a. s.	 
	Okrem už uvedených agrochemických spoločností AGROFERT Slovakia a. s. kontroluje nasledovné spoločnosti, podnikajúce na trhu chovu a predaja jatočných brojlerových kurčiat:
-	Javor 503, a. s. a
-	Farma THP, a. s.

▫ PENAM SLOVAKIA, a. s. so sídlom v Nitre (má pekáreň v Trnave, Lučenci a Senci, tri prevádzkarne v Trnave a mlyn v Trnave), ktorú AGROFERT HOLDING, a. s. kontroluje prostredníctvom spoločnosti PENAM, a. s. so sídlom v Českej republike. Rozhodujúcim predmetom činnosti spoločnosť PENAM SLOVAKIA, a. s. je mlynárska výroba a výroba a predaj pekárenských a cukrárenských výrobkov. Spoločnosť PENAM SLOVAKIA, a. s. kontroluje nasledovné spoločnosti pôsobiace na tomto trhu:
-	PMD-Union, akciová spoločnosť so sídlom v Bratislave sa zaoberá podnikaním v oblasti mlynárstva, pekárenskej a cukrárenskej výroby, maloobchodu a veľkoobchodu. Prevádzkuje mlyn v Bratislave a v Ivánke pri Dunaji a prevádzkareň v Trnave,
-	NIPEK, a. s. so sídlom v Nitre, sa zaoberá výhradne výrobou pekárenských a cukrárenských výrobkov a trvanlivého pečiva. Má prevádzkareň v Nových zámkoch a Hlohovci,
-	SATES-PMD s.r.o. so sídlom v Považskej Bystrici okrem výroby zabezpečuje aj prieskum trhu, poradenské činnosti v oblasti pekárenských a cukrárenských výrobkov.
-	VEĽKOPEK a. s. so sídlom v Piešťanoch sa zaoberá výrobou, predajom a odbytom pekárenského, cukrárenského a doplnkového potravinárskeho sortimentu, vrátane vlastných predajní. Má tri prevádzkarne v Trenčíne, dve prevádzkarne v Piešťanoch a jednu v Púchove,  
-	BELAMO, a. s. so sídlom v Banskej Bystrici sa zaoberá výhradne výrobou pekárenských a cukrárenských výrobkov. Má prevádzkareň v Brezne a vo Zvolene a
-	Zvolenská veľkopekáreň, a. s., obdobne ako BELAMO, a. s., sa zaoberá výhradne výrobou pekárenských a cukrárenských výrobkov.

Vychádzajúc z uvedeného úrad dospel k záveru, že spoločnosť AGROFERT HOLDING, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť BELAR a. s.  so sídlom v Dunajskej Strede, je zapísaná v Obchodnom registri Okresného súdu Trnava, Oddiel: Sa, Vložka číslo: 128T, ktorej majoritným akcionárom je spoločnosť DELFIN TRADE, s.r.o.  K rozhodujúcemu predmetu činnosti spoločnosti BELAR a. s. patrí:
	- výroba kŕmnych zmesí pre ošípané, hydinu, hovädzí dobytok, vrátane krmív pre psov, králiky, kaprov a pstruhy (strediská: Dunajská Streda, Veľké Ripňany a Lehnice); okrem kompletných kŕmnych zmesí sú vyrábané aj doplnkové kŕmne zmesi a koncentráty a
	-  poskytovanie služieb nákupných skladov formou čistenia, sušenia a skladovania rastlinných komodít, najmä pšenice, jačmeňa, kukurice a olejnín a prevádzkovanie verejných skladov.
	Z doplnkových služieb spoločnosť ponúka osivá, priemyselné hnojivá, chemické ochranné prostriedky, poradenskú činnosť a pestovateľský program, možnosť odloženej splatnosti až do zberu úrody formou predfinancovania. 
	Spoločnosť BELAR a. s. má nasledujúce výrobné závody a prevádzkarne: vo Veľkých Ripňanoch, Dolnom Štále, Senici, Gbeloch, Piešťanoch, Lehniciach a Dunajskej Strede. Spoločnosť BELAR a. s. kontroluje nasledujúce spoločnosti:

	▫ TAJBA, a. s., ktorej hlavným predmetom podnikania je výroba a predaj kŕmnych zmesí, výroba a predaj mlynárenských výrobkov, nákup a predaj rastlinných komodít a poskytovanie služieb pri skladovaní a ošetrovaní rastlinných komodít. Spoločnosť TAJBA a. s. má dcérsku spoločnosť AGROCASS plus, spol. s r.o., ktorá realizuje chov jatočnej hydiny;
	
	▫ KOMPLET-AGRO, ktorá nevykonáva žiadnu obchodnú činnosť a

	▫ AGROCOMMERCIUM s.r.o., zaoberajúcu sa najmä chovom hydiny, ako aj odkupovaním pohľadávok z obchodovania s obilím.

Na základe uvedených skutočností úrad dospel k záveru, že spoločnosť BELAR a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje. 

■ Spoločnosť Šarišské pekárne a cukrárne, akciová spoločnosť so sídlom v Prešove, bola založená jednorazovo zakladateľom Fondom národného majetku SR podľa ustanovení zákona č. 92/91 Zb. o podmienkach prevodu majetku štátu na iné osoby a § 154 a nasl. zák. 513/91 Zb. a zapísaná do obchodného registra Okresného súdu Prešov Oddiel: Sa, Vložka číslo: 65/P dňa 1. 5. 1992. Spoločnosť Šarišské pekárne a cukrárne, akciová spoločnosť je kontrolovaná spoločnosťou DELFIN TRADE, s.r.o., pričom spoločnosť sama nekontroluje žiadny podnikateľský subjekt.
	Spoločnosť Šarišské pekárne a cukrárne, akciová spoločnosť pôsobí na východnom Slovensku a zaoberá sa výrobou, predajom pekárenských a cukrárenských výrobkov, trvanlivého pečiva a cestovinárskych výrobkov, nákupom a predajom surovín, strojov a zariadení pre pekárenskú a cukrárenskú výrobu..  
	Spoločnosť Šarišské pekárne a cukrárne, akciová spoločnosť má výrobné závody v Prešove a Bardejove. Okrem uvedených výrobných závodov spoločnosť prevádzkuje sieť 12 vlastných predajní, nachádzajúcich sa v Prešove, Košiciach, Lipanoch, Bardejove a Sabinove. 

Z uvedeného je zrejmé, že spoločnosť Šarišské pekárne a cukrárne, akciová spoločnosť je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, uzatvorením Zmluvy č. 1 podnikateľ AGROFERT HOLDING, a. s., po splnení odkladacích podmienok uvedených v bode č. 6 tejto zmluvy prostredníctvom spoločnosti AGROFERT Slovakia a. s., kontrolovanej spoločnosťou Duslo, a. s., získa nepriamu výlučnú kontrolu nad podnikom podnikateľa BELAR a. s. Súčasne uzatvorením Zmluvy č. 2 podnikateľ AGROFERT HOLDING, a. s. prostredníctvom spoločnosti PENAM SLOVAKIA, a. s., kontrolovanej spoločnosťou PENAM, a. s., získa aj nepriamu výlučnú kontrolu nad podnikom podnikateľa Šarišské pekárne a cukrárne, akciová spoločnosť.   
	
	Na základe uvedených skutočností úrad konštatoval, že uzatvorením Zmluvy č. 1 a Zmluvy č. 2, ktoré ako už bolo uvedené sú vzájomne podmienené, došlo k naplneniu skutkovej podstaty vzniku koncentrácie podnikateľov AGROFERT HOLDING, a. s., BELAR a. s. a Šarišské pekárne a cukrárne, akciová spoločnosť podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ AGROFERT HOLDING, a. s.
Účastníkmi posudzovanej koncentrácie sú podnikateľ, AGROFERT HOLDING, a. s., ako podnikateľ, ktorý získa kontrolu nad podnikom podnikateľa BELAR a. s. a podnikom podnikateľa Šarišské pekárne a cukrárne, akciová spoločnosť, ako aj podnikatelia BELAR a. s. a Šarišské pekárne a cukrárne, akciová spoločnosť, nad ktorými je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t. j. rok 2006) mnohonásobne prevyšuje zákonom stanovenú hranicu 1 200 000 000 Sk a súčasne celkový obrat dosiahnutý v Slovenskej republike v tomto období je u dvoch účastníkov koncentrácie (AGROFERT HOLDING, a. s. a BELAR a. s.) vyšší ako zákonom stanovených 360 000 000 Sk. 

	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.

Presné údaje o obratoch úrad v rozhodnutí neuvádza. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ AGROFERT HOLDING, a. s. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy č. 1 a Zmluvy č. 2 t. j. 28. november. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ AGROFERT HOLDING, a. s. neporušil vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie a s nimi prepojenými spoločnosťami, podkladov a informácií predložených v priebehu predmetného správneho konania, ako aj z predchádzajúcej rozhodovacej praxe úradu (v prípade BELAR a. s. rozhodnutie č. 2005/FV/3/1/019 zo dňa 24. 2. 2005, 2007/FH/3/1/100 zo dňa 5. 12. 2007 a v prípade Šarišské pekárne a cukrárne, akciová spoločnosť rozhodnutie č. 2006/FH/3/1/084 zo dňa 14. 7. 2006), pričom sa zameral na určenie a posúdenie takých relevantných trhov, na ktorých sa môžu účinky predmetnej koncentrácie prejaviť.

Ako už bolo spomenuté vyššie, účastníci koncentrácie AGROFERT HLDING, a. s. a BELAR a. s. pôsobia na Slovensku okrem iného aj v oblasti veľkoobchodného predaja priemyselných hnojív. Výrobky patriace do skupiny priemyselných hnojív z hľadiska dopytovej substitúcie možno na základe podrobnej analýzy úradu, vykonanej v rámci správneho konania ukončeného rozhodnutím č. 2005/FV/3/1/019, rozdeliť do troch základných podskupín: (i) dusíkaté hnojivá, (ii) viaczložkové hnojivá a (iii) špeciálne hnojivá. Hnojivá uvedených podskupín nie sú vzájomne zastupiteľné, a to z dôvodu nielen ich charakteristických vlastností a ceny, ale predovšetkým z hľadiska účelu ich použitia.

- Dusíkaté hnojivá dodávajú rastlinám dusík ako výživu nepostrádateľnú pre tvorbu bielkovín. K dusíkatým priemyselným hnojivám patrí: dusičnan amónny (liadok amónny), síran amónny, dusičnan vápenatý (liadok vápenatý). Medzi dusíkaté hnojivá patrí aj močovina, ktorá má široké uplatnenie v poľnohospodárstve ale aj v priemysle. V poľnohospodárstve sa používa ako koncentrované dusíkaté hnojivo a tiež ako kŕmny doplnok pri výrobe kŕmnych zmesí. V priemysle sa používa ako surovina pri výrobe močovinovo-formaldehidových lepidiel a na výrobu melaninu. Pre priemyselné využitie neexistuje pre močovinu substitút. V prípade použitia močoviny ako hnojiva, je možné nahradiť ju iným dusíkatým hnojivom.

- Viaczložkové hnojivá, na rozdiel od dusíkatých hnojív obsahujúcich výlučne dusík, obsahujú okrem dusíka aj ďalšie základné typy živín ako fosfor a draslík podľa jednotlivých typov v rôznom pomere. Viaczložkové hnojivá sú určené na základné predsejbové hnojenie plodín. V porastoch raslín náročnejších na dusík je vhodné ich aplikáciu kombinovať s jednozložkovým dusíkatým hnojivom. 

- Špeciálne hnojivá tvoria podskupinu priemyselných hnojív, ktoré svojim zložením a účelom použitia nie je možné zaradiť do podskupiny dusíkatých alebo viaczložkových hnojív. Ide o výrobky, ktoré sú vyrábané a dodávané v menších objemoch a sú určené na špeciálne použitie.

Z predložených podkladov úrad súčasne zistil, že aktivity účastníkov koncentrácie sa na trhu Slovenskej republiky prekrývajú v oblasti veľkoobchodného predaja dusíkatých hnojív a veľkoobchodného predaja viaczložkových hnojív. Predajom špeciálnych hnojív sa účastník koncentrácie BELAR a. s. nezaoberá. Na základe týchto skutočností úrad z tovarového hľadiska definoval nasledovné dva samostatné relevantné trhy:

1.	relevantný trh veľkoobchodného predaja dusíkatých hnojív a
2.	relevantný trh veľkoobchodného predaja viaczložkových hnojív. 

Pri vymedzení priestorového relevantného trhu vo vzťahu k  tovarovým relevantným trhom uvedeným pod bodmi 1. a 2. úrad vychádzal predovšetkým z pôsobnosti účastníkov koncentrácie a ich konkurentov, na základe čoho definoval priestorový relevantný trh územím Slovenskej republiky na ktorom sú súťažné podmienky také homogénne, že toto územie možno odčleniť od ostatných území.

Analýzou predložených podkladov a informácií úrad ďalej zistil, že aktivity účastníkov koncentrácie sa na území Slovenskej republiky, ako už bolo uvedené vyššie v časti „Podnikatelia“ tohto rozhodnutia, prekrývajú aj v ďalších oblastiach: (i) predaja osív, (ii) predaja chemických látok na ochranu rastlín, (iii) výroby a predaja kŕmnych zmesí, (iv) predaja rastlinných komodít, (v) výroby a predaja mlynárenských výrobkov (potravinárska múka pekárska a cestovinárska), (vi) chovu a predaja jatočných brojlerových kurčiat a (vii) výroby a predaja pekárenských a cukrárenských výrobkov. Na základe uvedeného, vychádzajúc z predchádzajúcej rozhodovacej praxe úrad definoval nasledujúce tovarové relevantné trhy:

3.	relevantný trh veľkoobchodného predaja osív,
4.	relevantný trh veľkoobchodného predaja chemických látok na ochranu rastlín,
5.	relevantný trh výroby a predaja kŕmnych zmesí,
6.	relevantný trh veľkoobchodného predaja rastlinných komodít,
7.	relevantný trh chovu a predaja jatočných brojlerových kurčiat,
8.	relevantný trh výroby a predaja mlynárenských výrobkov a 
9.	relevantný trh výroby a predaja pekárenských a cukrovinárskych výrobkov.

Vo vzťahu k tovarovým relevantným trhom uvedeným pod bodmi 3., 4., 5., 6., 7. a 8., úrad predovšetkým s ohľadom na pôsobnosť účastníkov posudzovanej koncentrácie vymedzil priestorový relevantný trh územím Slovenskej republiky, nakoľko účastníci koncentrácie na týchto relevantných trhoch pôsobia na území celého Slovenska a súťažné podmienky sú na tomto území také homogénne, že toto územie môže byť odčlenené od ostatných území s odlišnými súťažnými podmienkami.

Pokiaľ sa jedná o tovarový relevantný trh uvedený vyššie pod č. 9., úrad vo vzťahu k tomuto relevantnému trhu priestorový relevantný trh vzhľadom na samotnú povahu pekárenských výrobkov, ktoré sa vyznačujú pomerne krátkou dobou trvanlivosti, vymedzil lokálne, a to územím zahŕňajúcim oblasť 100 až 120 km od príslušného výrobného závodu (pekárne). Úrad pritom vychádzal z predložených podkladov a informácií účastníkom konania v priebehu správneho konania a predchádzajúcej rozhodovacej praxe úradu, konkrétne z rozhodnutia číslo 2003/FH/3/1/024 a rozhodnutia číslo 2006/FH/3/1/084. 

Pri posudzovaní možných nepriaznivých dopadov predmetnej koncentrácie na jednotlivých definovaných relevantných trhoch na hospodársku súťaž, úrad okrem iného analyzoval podklady a informácie predložené účastníkom konania a zisťoval postavenie účastníkov koncentrácie na vyššie definovaných relevantných trhoch z pohľadu výšky trhových podielov nimi dosiahnutých pred koncentráciou za obdobie rokov 2004 – 2006 ako aj výšky spoločných trhových podieloch po uskutočnení koncentrácie. Trhové podiely uvedené odborným odhadom účastníkom konania vychádzali z celkovej veľkosti jednotlivých relevantných trhov v objemovom a finančnom vyjadrení. Pri odborných odhadoch účastníka konania bol použitý ako zdroj aj údaje zo Štatistickej ročenky a Výskumného ústavu ekonomiky poľnohospodárstva a potravinárstva.

Uvedenou analýzou úrad zistil, že výška spoločného trhového podielu účastníkov posudzovanej koncentrácie ani po jej uskutočnení na relevantných trhoch: veľkoobchodného predaja osív, výroby a predaja kŕmnych zmesí, veľkoobchodného predaja rastlinných komodít, chovu a predaja jatočných brojlerových kurčiat a výroby a predaja mlynárenských výrobkov nedosiahne výšku 25 %. Preto sa úrad predmetnými relevantnými trhmi v rozhodnutí bližšie nezaoberal a dospel k záveru, že koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na týchto relevantných trhoch. 

Konkrétne údaje o výške trhových podielov (vzťahuje sa na všetky relevantné trhy) úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Konkrétne údaje sú obsahom spisového materiálu.

Relevantný trh veľkoobchodného predaja dusíkatých hnojív

Účastník koncentrácie AGROFERT HOLDING, a. s. na relevantnom trhu veľkoobchodného predaja dusíkatých hnojív, vyrobených spoločnosťou Duslo, a. s., pôsobí na Slovensku prostredníctvom distribučnej siete spoločnosti AGROFERT SLOVAKIA, a. s. Konkrétne túto distribučnú sieť tvoria už spomenuté agrochemické podniky: AGROCENTRA, akciová spoločnosť Michalovce, SOYA Agrocenter, a. s., Polnochem, akciová spoločnosť, Agropodnik a. s. Trnava, ACHP Levice a. s., Poľnonákup Novohrad, a. s., AGROPODNIK Nitra, a. s., AGRARIA a. s., Agropodnik Sládkovičovo, a. s., PREFERT-OSIVÁ s.r.o., TECHAGRA s.r.o., Agrochemický podnik Trenčín, a. s. a Agrochemický podnik, s.r.o. Veľký Krtíš. 
Výrobca priemyselných hnojív spoločnosť Duslo, a. s. má uzatvorenú kúpnu zmluvu na dodávku dusíkatých hnojív so spoločnosťou AGROFERT SLOVAKIA, a. s., ktorá ďalej predmetné hnojivá predáva svojim dcérskym spoločnostiam – agrochemickým podnikom, vlastniacim potrebné skladové priestory. Agrochemické podniky ďalej tieto hnojivá predávajú konečným spotrebiteľom (pestovateľom, resp. poľnohospodárskym družstvám). 
Ako úrad z preložených podkladov zistil, účastník koncentrácie AGROFERT HOLDING, a. s. má na relevantnom trhu veľkoobchodného predaja dusíkatých hnojív výrazne vedúce postavenie, čo vyplýva z už historického postavenia spoločnosti Duslo, a. s., ako výrobcu priemyselných hnojív na Slovensku, ako aj existencie siete ním kontrolovaných agrochemických podnikov. Výška trhového podielu účastníka koncentrácie AGROFERT HOLDING, a. s. sa na predmetnom relevantnom trhu sa v čase pred koncentráciou pohybovala v rozmedzí 60 – 70 %.

Druhý účastník koncentrácie spoločnosť BELAR a. s. vrátane ním kontrolovaných spoločností, na rozdiel od skupiny AGROFERT, nevyrába žiadne priemyselné hnojivá, a teda ani dusíkaté hnojivá. Všetky dusíkaté hnojivá za účelom ich veľkoobchodného predaja účastník koncentrácie BELAR a. s. v čase pred koncentráciou nakupoval, a to konkrétne od spoločností: TECHAGRA s.r.o., a Agropodnik a. s. Trnava, patriacich do skupiny AGROFERT a od spoločností: Agro Linz a Agrorácio Senica, a. s. Takto nakúpené dusíkaté hnojivá následne predávala konečným spotrebiteľom. 
Ako účastník konania v doplnení oznámenia koncentrácie uvádza, nákup dusíkatých hnojív spoločnosťou BELAR a. s. realizovaný od spoločností patriacich do skupiny AGROFERT predstavuje 46 %-ný podiel na celkovom množstve ním nakúpeného objemu dusíkatých hnojív. Zvyšný podiel, t. j. 54 % predstavuje nákup od spoločností Agro Linz a Agrorácio Senica, a. s., ktoré nepatria do skupiny AGROFERT. Uvedený 54 % - ný podiel dusíkatých hnojív nakúpených od konkurencie, predstavuje trhový podiel podnikateľa BELAR a. s. na relevantnom trhu veľkoobchodného predaja dusíkatých hnojív 1 – 2 %.
Z uvedeného vyplýva, že predmetnou koncentráciou na tomto relevantnom trhu dôjde len k nepatrnému zvýšeniu trhového podielu podnikateľa AGROFERT HOLDING, a. s.

Okrem účastníkov koncentrácie na relevantnom trhu s veľmi výrazným odstupom pôsobia viacerí konkurenti, ku ktorým patria napr. spoločnosti TRADIHAJ, s.r.o. Bardejov, VENAS, a. s., ALCHEM spol. s r.o., AGRORACIO, a. s., INTERAGROS s.r.o. a ďalšie.

Napriek vysokému trhovému podielu podnikateľa AGROFERT HOLDING, a. s., vzhľadom na jeho minimálny nárast, ku ktorému posudzovanou koncentráciou v prípade jej schválenia dôjde, úrad dospel k záveru, že koncentrácia nebude predstavovať významnejšiu štrukturálnu zmenu na danom relevantnom trhu, a teda nedôjde k obmedzeniu hospodárskej súťaže vytvorením alebo posilnením dominantného postavenia, ktorého dôsledkom sú významné prekážky efektívnej súťaže na relevantnom trhu veľkoobchodného predaja dusíkatých hnojív.

Relevantný trh veľkoobchodného predaja viaczložkových hnojív

	Situácia na relevantnom trhu veľkoobchodného predaja viaczložkových hnojív je obdobná ako je uvedené vyššie v prípade relevantného trhu veľkoobchodného predaja dusíkatých hnojív. Trhový podiel účastníka koncentrácie AGROFERT HOLDING, a. s. na tomto relevantnom trhu v čase pred koncentráciou sa v sledovanom období pohyboval v rozmedzí 70 – 80 %.

Podobná situácia je aj v prípade nákupu viaczložkových hnojív nakupovaných účastníkom koncentrácie BELAR a. s., keď tento predmetné hnojivá nakupuje jednak od vyššie uvedených spoločností patriacich do skupiny AGROFERT a jednak od spoločností Agro Linz a Agrorácio Senica, a. s., ktoré nepatria do tejto skupiny. V danom prípade podiel nákupu viaczložkových hnojív účastníkom koncentrácie BELAR a. s. od spoločností TECHAGRA s.r.o., a Agropodnik a. s. Trnava, na ich celkovom nákupe predstavuje 64 % a nákup od spoločností mimo skupiny AGROFERT  zvyšných 36 %, čo predstavuje výšku trhového podielu druhého účastníka koncentrácie BELAR a. s. na relevantnom trhu veľkoobchodného predaja viaczložkových hnojív 2 – 3 %.  

Rovnako ako v prípade relevantného trhu veľkoobchodného predaja dusíkatých hnojív, úrad vzhľadom na nepatrné zvýšenie trhového podielu podnikateľa AGROFERT HOLDING, a. s., ku ktorému v dôsledku predmetnej koncentrácie dôjde, dospel k záveru, že koncentrácia nebude predstavovať významnejšiu štrukturálnu zmenu na danom relevantnom trhu, a teda nedôjde k obmedzeniu hospodárskej súťaže vytvorením alebo posilnením dominantného postavenia, ktorého dôsledkom sú významné prekážky efektívnej súťaže ani na relevantnom trhu veľkoobchodného predaja viaczložkových hnojív.

Relevantný trh veľkoobchodného predaja chemických látok na ochranu rastlín 

Účastník koncentrácie AGROFERT HOLDING, a. s. v rámci skupiny nakupuje chemické látky na ochranu rastlín prostredníctvom spoločnosti Polnochem a. s., ktorá ich nakupuje od zastúpení zahraničných výrobcov  na Slovensku (DOW Agro Sciences, Syngenta, Bayer, BASF ...) a ďalej realizuje predaj prostredníctvom distribučnej siete AGROFERT SLOVAKIA, a. s. iným nezávislým distribútorom alebo priamymi predajmi odberateľom v poľnohospodárskom sektore (pestovateľom). 
Výška trhového podielu podnikateľa AGROFERT HOLDING, a. s., ako úrad z predložených podkladov zistil, sa na tomto relevantnom trhu  v sledovanom období pred koncentráciou pohybovala v rozmedzí 30 – 35 %.

Ako už bolo uvedené, rozhodujúcimi činnosťami druhého účastníka posudzovanej koncentrácie BELAR a. s. je výroba kŕmnych zmesí, ktoré po vstupe do Európskej únie predáva nie len na Slovensku ale aj v zahraničí, a poskytovanie služieb nákupných skladov formou čistenia, sušenia a skladovania rastlinných komodít. Veľkoobchodný predaj chemických látok na ochranu rastlín (podobne ako aj veľkoobchodný predaj priemyselných hnojív) predstavuje pre spoločnosť BELAR a. s. iba doplnkovú činnosť (službu), v dôsledku čoho jej trhový podiel na tomto relevantnom trhu je zanedbateľný a pohybuje sa v rozmedzí 1 – 2 %. 

Z uvedených úradom zistených skutočností vyplýva, že výška trhového podielu podnikateľa AGROFERT HOLDING, a. s. po koncentrácii vzrastie len nepatrne a naďalej bude v rozmedzí 30 – 35 %.

Na predmetnom relevantnom trhu, ako úrad ďalej z predložených podkladov zistil, pôsobia okrem účastníkov koncentrácie ďalší konkurenti, z ktorých najvýznamnejšími sú spoločnosti: ALCHEM spol. s r.o. s trhovým podielom približne 20 %, CHEMSTAR SLOVAKIA a. s. s trhovým podielom približne 15 % a RWA SLOVAKIA s.r.o. s trhovým podielom asi 13 %.

Na základe uvedeného možno konštatovať, že predmetnou koncentráciou na relevantnom trhu veľkoobchodného predaja chemických látok na ochranu rastlín z pohľadu konkurenčného prostredia nedôjde k významnejším zmenám a preto úrad dospel k záveru, že nedôjde k obmedzeniu hospodárskej súťaže vytvorením alebo posilnením dominantného postavenia, ktorého dôsledkom sú významné prekážky efektívnej súťaže na relevantnom trhu. 

Relevantný trh výroby a predaja pekárenských a cukrovinárskych výrobkov

Pokiaľ sa jedná o tovarový relevantný trh výroby a predaja pekárenských a cukrovinárskych výrobkov, ako sa uvádza na strane č. 11 tohto rozhodnutia, úrad vo vzťahu k tomuto trhu priestorový relevantný trh vymedzil územím zahŕňajúcim oblasť 100 až 120 km od príslušného výrobného závodu (pekárne). Na základe podkladov predložených v priebehu správneho konania jeho účastníkom, ako aj výsledkov analýzy vykonanej úradom v rámci posudzovania koncentrácie podnikateľov PENAM a. s. a Pekáreň Novohrad, spol. s r.o. (rozhodnutie č. 2006/FH/3/1/084 zo 14. 7. 2006) úrad zistil, že účastník koncentrácie AGROFERT HOLDING, a. s. prostredníctvom spoločnosti PENAM, a. s., resp. spoločnosti PENAM SLOVAKIA, a. s. a ňou kontrolovaných spoločností: PMD-Union, akciová spoločnosť, NIPEK, a. s., SATES-PMD s.r.o., VEĽKOPEK a. s., BELAMO, a. s.a Zvolenská veľkopekáreň, a. s. pôsobia v nasledujúcich regiónoch Slovenskej republiky: celý Bratislavský kraj, celý Trenčiansky kraj, celý Žilinský kraj, celý Nitriansky kraj, celý Banskobystrický kraj, celý Trnavský kraj a v rámci Košického kraja okres Rožňava.
 
Účastník koncentrácie Šarišské pekárne a cukrárne, akciová spoločnosť pôsobí na relevantnom trhu výroby a predaja pekárenských a cukrovinárskych výrobkov na území východného Slovenska kde má dva výrobné závody, konkrétne v Prešove a v Bardejove. Na území stredného a západného Slovenska spoločnosť Šarišské pekárne a cukrárne, akciová spoločnosť nepôsobí.

Na základe týchto skutočností úrad zistil, že na žiadnom lokálne vymedzenom relevantnom trhu nedochádza k prekrytiu aktivít účastníkov koncentrácie, s výnimkou nepatrného prekrytia v rámci Košického kraja, konkrétne v okrese Rožňava. Najvýznamnejšími konkurentmi pôsobiacimi na predmetnom relevantnom trhu v tomto regióne sú spoločnosti: VAMEX, a. s., Košice, PODVIHORLATSKÉ PEKÁRNE A CUKRÁRNE, a. s., Humenné a bývalé Michalovské pekárne a cukrárne Michalovce, ktoré sa v decembri 2006 zlúčili so spoločnosťou PODVIHORLATSKÉ PEKÁRNE A CUKRÁRNE, a. s. 

Vzhľadom na uvedené skutočnosti úrad konštatoval, že štrukturálna zmena, ku ktorej na danom relevantnom trhu v dôsledku posudzovanej koncentrácie dôjde, je z pohľadu konkurenčného prostredia nepodstatná a preto dospel k záveru, že koncentráciou na relevantnom trhu výroby a predaja pekárenských a cukrovinárskych výrobkov nedôjde k obmedzeniu hospodárskej súťaže vytvorením alebo posilnením dominantného postavenia, ktorého dôsledkom sú významné prekážky efektívnej súťaže na relevantnom trhu. 

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Na základe všetkých zistených skutočností uvedených vyššie úrad dospel k záveru, že koncentrácia podnikateľov AGROFERT HOLDING, a. s., BELAR a. s. a Šarišské pekárne a cukrárne, akciová spoločnosť nevytvára a ani neposilňuje dominantné postavenie podnikateľa AGROFERT HOLDING, a. s., ktorého dôsledkom sú významné prekážky efektívnej hospodárskej súťaže na relevantných trhoch: veľkoobchodného predaja dusíkatých hnojív, veľkoobchodného predaja viaczložkových hnojív, veľkoobchodného predaja chemických látok na ochranu rastlín a výroby a predaja pekárenských a cukrárenských výrobkov. 

	Podľa § 33 zákona úrad prostredníctvom právneho zástupcu vyzval listom č. 461/PMÚ SR/2008 zo dňa 8. 2. 2008 účastníka konania AGROFERT HOLDING, a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 12. 2. 2008 pod číslom 532/2007, v ktorom uviedol, že v plnej miere súhlasí so zisteniami úradu a nenavrhol žiadne jeho doplnenie

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Vojtech Agner
advokát
P.O.BOX 4
814 99 Bratislava